ഐപിഎല്: ഡല്ഹിയെ ഫിനിഷ് ചെയ്ത് കൊല്ക്കത്ത ഫൈനലില് ഷാര്ജ: ആവേശം അവസാന ഓവര് വരെ നീണ്ട ഐപിഎല്ലിലെ രണ്ടാം ക്വാളിഫയര് പോരാട്ടത്തില് ഡല്ഹി ക്യാപിറ്റല്സിനെ മൂന്ന് വിക്കറ്റിന് വീഴ്ത്തി കൊല്ക്കത്ത നൈറ്റ് റൈഡേഴ്സിന് ഫൈനലില്. ഡല്ഹി ഉയര്ത്തിയ 136 റണ്സ് വിജയലക്ഷ്യത്തിലേക്ക് ബാറ്റേന്തിയ കൊല്ക്കത്ത അവസാന ഓവറിലെ അഞ്ചാം പന്തിലാണ് വിജയം നേടിയത്. ഫൈനലില് ചെന്നൈ സൂപ്പര് കിങ്സാണ് കൊല്ക്കത്തയുടെ എതിരാളി. സ്കോര്: ഡല്ഹി 20 ഓവറില് അഞ്ചിന് 135, കൊല്ക്കത്ത 19.5 ഓവറില് ഏഴിന് 136. ഒരു ഘട്ടത്തില് അനായാസ വിജയത്തിലേക്ക് കുതിക്കുകയായിരുന്ന കൊല്ക്കത്തയെ വലിയ തകര്ച്ചയിലേക്ക് തള്ളിയിട്ട് വിറപ്പിച്ചാണ് ഡല്ഹി കീഴടങ്ങിയത്. 136 റണ്സ് വിജയലക്ഷ്യത്തിലേക്ക് ബാറ്റേന്തിയ കൊല്ക്കത്ത ഒരു ഘട്ടത്തില് 14.5 ഓവറില് ഒരു വിക്കറ്റിന് 123 റണ്സ് എന്ന ശക്തമായ നിലയിലായിരുന്നു. അവിടുന്നങ്ങോട്ട് ചീട്ടുകൊട്ടാരം പോലെ തകര്ത്ത കൊല്ക്കത്ത 130 ന് ഏഴ് എന്ന സ്കോറിലേക്ക് വീണു. അവസാന ഓവറില് സിക്സടിച്ചുകൊണ്ട് രാഹുല് ത്രിപാഠിയാണ് കൊല്ക്കത്തയ്ക്ക് വിജയം സമ്മാനിച്ചത്. നേരത്തെ ടോസ് നഷ്ടമായി ആദ്യം ബാറ്റ് ചെയ്ത ഡല്ഹിയെ ഷാര്ജയിലെ സ്ലോ പിച്ചില് കൊല്ക്കത്ത ബൗളര്മാര് കെട്ടിയിട്ടപ്പോള് ഡല്ഹി സ്കോര് 20 ഓവറില് 135 റണ്സിലൊതുങ്ങി. 36 റണ്സെടുത്ത ശിഖര് ധവാനാണ് ഡല്ഹിയുടെ ടോപ് സ്കോറര്. 27 പന്തില് 30 റണ്സുമായി പുറത്താകാതെ നിന്ന ശ്രേയസ് അയ്യരുടെ പോരാട്ടവും നിര്ണായകമായി. കൊല്ക്കത്തക്കായി വരുണ് ചക്രവര്ത്തി രണ്ട് വിക്കറ്റ് വീഴ്ത്തി.